Document ID: 31992L0061

NEUVOSTON DIREKTIIVI 92/61/ETY,
annettu 30 päivänä kesäkuuta 1992,
kaksi- ja kolmipyöräisten moottoriajoneuvojen tyyppihyväksynnästä
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 100 a artiklan,
ottaa huomioon komission ehdotuksen(1),
toimii yhdessä Euroopan parlamentin kanssa(2),
ottaa huomioon talous- ja sosiaalikomitean lausunnon(3),
sekä katsoo, että
on tärkeää toteuttaa toimenpiteitä sisämarkkinoiden luomiseksi asteittain 31 päivänä joulukuuta 1992 päättyvän ajanjakson kuluessa; sisämarkkinat käsittävät alueen, jolla ei ole sisäisiä rajoja ja jolla tavaroiden, henkilöiden, palvelujen ja pääomien vapaa liikkuvuus taataan,
kaksi- ja kolmipyöräisten moottoriajoneuvojen on kaikissa jäsenvaltioissa täytettävä tietyt pakollisin vaatimuksin vahvistetut tekniset ominaisuudet; nämä vaatimukset eroavat jäsenvaltioittain ja haittaavat sen vuoksi yhteisön sisäistä kauppaa,
tällaiset sisämarkkinoiden toteuttamisen ja toiminnan esteet voidaan poistaa, jos kaikki jäsenvaltiot antavat samat vaatimukset jo olemassa olevien kansallisten sääntöjen sijasta,
jäsenvaltioiden vakiintuneena käytäntönä on tarkastaa, että ajoneuvot ovat niitä koskevien teknisten vaatimusten mukaisia ennen markkinoille saattamista, tämä tarkastus tehdään eri ajoneuvotyypeille,
on tarpeen laatia tarkat ja yhdenmukaiset määritelmät näistä ajoneuvoista (mopot, moottoripyörät, kolmipyörät ja nelipyörät), ja erityisesti moposta, koska tästä ajoneuvotyypistä on viitisentoista erilaista määritelmää kahdessatoista jäsenvaltiossa; määritelmien suuri määrä, mikä käytännössä merkitsee samaa määrää ajoneuvoluokkia, muodostaa kaupalle huomattavia esteitä, koska tuotantoa on eriytettävä sen mukaan, missä maassa se pidetään kaupan ja tämä aiheuttaa mopomarkkinoiden pirstoutumista,
ottaen huomioon viime aikoina kehitetyt teknologiat, mainittujen ajoneuvojen osien ja ominaisuuksien tutkiminen on johtanut siihen, että ainoastaan liitteessä I vahvistettuja osia ja ominaisuuksia on pidetty sääntelytarkoituksiin sopivina; teknologian edistyksen ja kehityksen perusteella on aiheellista tutkia, voitaisiinko osia ja ominaisuuksia tarvittaessa lisätä liitteessä I jo lueteltuihin,
teknologian uudistusten ja tekniikan kehityksen perusteella on aiheellista tutkia viimeistään kolmen vuoden kuluttua tämän direktiivin täytäntöönpanosta, voitaisiinko erityisesti passiiviseen turvallisuuteen liittyviä osia ja ominaisuuksia tarvittaessa lisätä liitteessä I jo lueteltuihin,
ajoneuvon eri osiin ja ominaisuuksiin sovellettavat yhdenmukaiset tekniset vaatimukset on koottava erityisdirektiiveihin; on välttämätöntä ottaa käyttöön yhteisön tyyppihyväksyntämenettely jokaiselle ajoneuvotyypille edellä tarkoitettujen vaatimusten noudattamisen tarkastamiseksi, ja jotta jokainen jäsenvaltio voi tunnustaa muissa jäsenvaltioissa tehdyt tarkastukset,
tällä menettelyllä jäsenvaltio voi varmistaa, että jokainen ajoneuvotyyppi on tarkastettu erityisdirektiiveissä säädettyjen tarkastusten mukaisesti, ja että sille on annettu tyyppihyväksyntätodistus; menettelyn avulla myös valmistajat pystyvät laatimaan vaatimustenmukaisuustodistuksen kaikille hyväksytyn tyypin mukaisille ajoneuvoille; kun ajoneuvolla on tällainen todistus, se voidaan saattaa markkinoille, myydä ja rekisteröidä käytettäväksi koko yhteisön alueella,
on suotavaa, että jäsenvaltioiden toimivaltaiset viranomaiset yhteistyössä antavat säännöksiä tuotantomallien hyväksytyn tyypin mukaisuutta koskevien teknisten erimielisyyksien ratkaisun helpottamiseksi, sanotun kuitenkaan rajoittamatta perustamissopimuksen 169 artiklan soveltamista,
ajoneuvo voi olla hyväksytyn tyypin mukainen, ja silti siinä voi olla liikenneturvallisuutta vaarantavia ominaisuuksia, ja sen vuoksi on suotavaa säätää asianmukaisesta menettelystä tämän vaaran vähentämiseksi,
tekniikan kehitys edellyttää erityisdirektiivissä määriteltyjen teknisten vaatimusten nopeaa mukauttamista; tähän tarvittavien toimenpiteiden täytäntöönpanon helpottamiseksi olisi säädettävä menettelystä jäsenvaltioiden ja komission välisen tiiviin yhteistyön aikaansaamiseksi moottoriajoneuvoalan kaupan teknisten esteiden poistamiseksi annettujen direktiivien mukauttamista tekniikan kehitykseen käsittelevässä komiteassa,
ajoneuvoille tarkoitettujen menettelyjen kaltaisia menettelyjä on sovellettava niiden osiin ja erillisiin teknisiin yksiköihin, ja
liikenneturvallisuus, ympäristönsuojelu ja kuluttajansuoja vaativat muun muassa korkeatasoisia rakenne- ja valmistusvaatimuksia tässä direktiivissä tarkoitetuille ajoneuvoille ja osille; näiden vaatimusten tarkoituksena on samalla varmistaa markkinoiden yhtenäisyys; sen vuoksi tämän direktiivin on perustuttava täydelliseen yhdenmukaistamiseen,
ON ANTANUT TÄMÄN DIREKTIIVIN:
I LUKU Soveltamisala ja määritelmät
1 artikla
1 Tätä direktiiviä sovelletaan kaikkiin kaksi- tai kolmipyöräisiin tieliikenteeseen tarkoitettuihin moottoriajoneuvoihin, paripyöräisiin tai muunlaisiin, sekä näiden ajoneuvojen osiin ja erillisiin teknisiin yksiköihin.
Tätä direktiiviä ei sovelleta seuraaviin ajoneuvoihin:
- ajoneuvoihin, joiden suurin rakenteellinen nopeus on enintään 6 km/h,
- jalankulkijan ohjattaviksi tarkoitettuihin ajoneuvoihin,
- liikuntarajoitteisten käyttöön tarkoitettuihin ajoneuvoihin,
- kilpailuissa, tiellä tai maastossa käytettäväksi tarkoitettuihin ajoneuvoihin,
- ennen tämän direktiivin täytäntöönpanopäivää jo käytössä oleviin ajoneuvoihin,
- traktoreihin ja maatalouskoneisiin tai muihin,
- ajoneuvoihin, jotka on suunniteltu huvikäyttöön maastossa ja joiden pyörät on järjestetty symmetrisesti siten, että yksi pyörä on ajoneuvon edessä ja kaksi takana,
eikä näiden osiin tai teknisiin yksiköihin, ellei niitä ole tarkoitettu asennettavaksi tässä direktiivissä tarkoitettuihin ajoneuvoihin.
Tätä direktiiviä ei sovelleta yksittäisten ajoneuvojen tyyppihyväksyntään. Tällaisia hyväksyntöjä antavien jäsenvaltioiden on hyväksyttävä kansallisten määräysten sijasta tämän direktiivin mukaisesti annetut osien ja erillisten teknisten yksikköjen hyväksynnät.
2 Edellä 1 kohdassa tarkoitetut ajoneuvot jaetaan:
- mopoihin eli kaksi- ja kolmipyöräisiin ajoneuvoihin, joihin asennetun polttomoottori-tyyppisen moottorin sylinteritilavuus on enintään 50 cm³ ja joiden suurin rakenteellinen nopeus on enintään 45 km/h,
- moottoripyöriin eli sivuvaunullisiin tai sivuvaunuttomiin kaksipyöräisiin ajoneuvoihin, joihin asennetun polttomoottori-tyyppisen moottorin sylinteritilavuus on yli 50 cm³ ja/tai jonka suurin rakenteellinen nopeus on yli 45 km/h,
- kolmipyöriin eli ajoneuvoihin, joissa on kolme symmetrisesti järjestettyä pyörää ja joihin asennetun polttomoottori-tyyppisen moottorin sylinteritilavuus on yli 50 cm³ ja/tai suurin rakenteellinen nopeus on yli 45 km/h.
3 Tätä direktiiviä sovelletaan myös nelipyöräisiin moottoriajoneuvoihin eli 'nelipyöriin`, joilla on seuraavat ominaisuudet:
a) kevyet nelipyörät, joiden kuormittamaton massa on alle 350 kg ilman sähköajoneuvojen akkujen massaa ja joiden suurin rakenteellinen nopeus on enintään 45 km/h ja ottomoottorin sylinteritilavuus enintään 50 cm³ (muiden moottoreiden osalta suurin nettoteho enintään 4 kW); näitä ajoneuvoja pidetään mopoina;
b) muut kuin a kohdassa tarkoitetut nelipyörät, joiden kuormittamaton massa on enintään 400 kg (550 kg tavaroiden kuljettamiseen tarkoitetuilla ajoneuvoilla) ilman sähköajoneuvojen akkujen massaa ja joiden moottorin suurin nettoteho on enintään 15 kW; näitä ajoneuvoja pidetään kolmipyörinä.
Tätä direktiiviä ei kuitenkaan sovelleta ennen 1 päivää heinäkuuta 1994 edellä b kohdassa tarkoitettuihin ajoneuvoihin, joita koskevat 15 artiklan 3 kohdassa säädetyt edellytykset.
2 artikla
Tässä direktiivissä tarkoitetaan:
1) `ajoneuvotyypillä` samaan luokkaan kuuluvia, samanlaisella rungolla varustettuja ja saman valmistajan valmistamia ajoneuvoja, joille valmistaja on antanut saman tyyppinimityksen (kaksipyöräiset mopot, kolmipyöräiset mopot, moottoripyörät, sivuvaunulliset moottoripyörät, kolmipyörät, nelipyörät).
Ajoneuvotyyppiin voi sisältyä vaihtoehtoja ja muunnoksia;
2) `vaihtoehdolla` saman tyypin ajoneuvoja, joiden erot voivat liittyä
- korin muotoon,
- ajokuntoisen ajoneuvon massaan ja suurimpaan teknisesti sallittuun massaan (ero yli 20 prosenttia),
- moottorin toimintatapaan (esimerkiksi ottomoottori, dieselmoottori, sähkömoottori, hybridi),
- työkiertoon (kaksi- tai nelitahtinen),
- sylinteritilavuuteen (ero yli 30 prosenttia),
- sylintereiden lukumäärään ja rakenteeseen,
- tehoon (ero yli 30 prosenttia),
- (sähkömoottoreiden) toimintatapaan,
- ajoakkujen lukumäärään ja kapasiteettiin.
Vaihtoehdot voivat sisältää muunnoksia;
3) `muunnoksella` saman tyypin ja mahdollisesti myös saman vaihtoehdon ajoneuvoja, joiden erot voivat liittyä
- voimansiirtoon (kuten automaattinen tai muu vaihteisto, välityssuhteet, vaihteenvalintatapa),
- sylinteritilavuuteen (ero enintään 30 prosenttia),
- tehoon (ero enintään 30 prosenttia),
- ajokuntoiseen massaan ja suurimpaan teknisesti sallittuun massaan (ero enintään 20 prosenttia),
- valmistajan tekemiin muihin pieniin muutoksiin suhteessa liitteessä II esitettyihin olennaisiin ominaisuuksiin;
4) `erillisellä teknisellä yksiköllä` osaa tai ominaisuutta, jonka on täytettävä erityisdirektiivin vaatimukset ja jonka on tarkoitus muodostaa osa ajoneuvosta. Se voi olla osana erikseen tyyppihyväksytty, mutta ainostaan yhden tai useamman määrätyn ajoneuvotyypin yhteydessä;
5) `osalla` osaa tai ominaisuutta, jonka on täytettävä erityisdirektiivin vaatimukset ja jonka on tarkoitus muodostaa osa ajoneuvosta. Osa voi olla tyyppihyväksytty ajoneuvosta erillään. Erillinen tekninen yksikkö tai osa voi olla joko alkuperäinen laite, alunperin tai varaosana asennettu, jos se on tyyppiä, joka on ollut asennettuna ajoneuvoon tätä tyyppihyväksyttäessä, tai ainoastaan varaosana käytetty muu kuin alkuperäislaite;
6)`tyyppihyväksynnällä` menettelyä, jolla jäsenvaltio varmentaa, että ajoneuvotyyppi täyttää erityisdirektiivien tekniset vaatimukset ja läpäisee valmistajan liitteessä I esitetyn kattavan luettelon mukaisten tietojen oikeellisuuden tarkastukset;
7) `osan tyyppihyväksynnällä` menettelyä, jolla jäsenvaltio varmentaa, että ominaisuus tai erillinen tekninen yksikkö (erillisen teknisen yksikön tyyppihyväksyntä) tai osa (osan tyyppihyväksyntä) täyttää erityisdirektiivin liitteessä I esitetyn kattavan luettelon mukaiset tekniset vaatimukset. Tyyppihyväksyntää tai osan tyyppihyväksyntää voidaan laajentaa muutosten, vaihtoehtojen tai muunnosten osalta;
8) `paripyörillä` kahta samalle akselille asennettua pyörää, joiden maata koskettavien pintojen keskipisteiden välinen etäisyys on alle 460 mm. Paripyöriä pidetään yhtenä pyöränä;
9) `kaksoismoottoriajoneuvoilla` ajoneuvoja, joissa on kaksi erilaista käyttövoimajärjestelmää, esimerkiksi sähkökäyttö ja palamiseen perustuva;
10) `valmistajalla` henkilöä tai laitosta, joka vastaa hyväksyntäviranomaiselle kaikista tyyppihyväksyntä- tai osan tyyppihyväksyntämenettelyyn kuuluvista tekijöistä sekä tuotannon vaatimustenmukaisuuden varmistamisesta, henkilön tai laitoksen ei tarvitse olla suoranaisesti mukana hyväksyttävän ajoneuvon, osan tai erillisen teknisen yksikön kaikissa valmistusvaiheissa;
11) `tutkimuslaitoksella` järjestöä tai laitosta, joka on nimitetty testauslaboratorioksi suorittamaan testit ja tarkastukset jäsenvaltion hyväksyntäviranomaisen puolesta. Tämän tehtävän voivat suorittaa myös toimivaltaiset viranomaiset itse.
II LUKU Menettely tyyppihyväksynnän tai osan tyyppihyväksynnän antamiseksi
3 artikla
Valmistajan on toimitettava tyyppihyväksyntää tai osan tyyppihyväksyntää koskeva hakemus jäsenvaltiolle. Hakemuksen liitteenä on oltava ilmoituslomake, jonka malli ajoneuvon tyyppihyväksynnän osalta on liitteessä II ja osan tyyppihyväksynnän osalta teknistä yksikköä tai osaa koskevan erityisdirektiivin liitteessä tai lisäyksessä, sekä tässä lomakkeessa mainitut asiakirjat. Hakemus voidaan jättää samasta ajoneuvotyypistä, erillisestä teknisestä yksiköstä tai osasta ainoastaan yhdessä jäsenvaltiossa.
4 artikla
1 Jäsenvaltion on annettava tyyppihyväksyntä kaikille ajoneuvotyypeille ja osan tyyppihyväksyntä kaikille erillisille teknisille yksiköille tai osille, jos ne täyttävät seuraavat edellytykset:
a) ajoneuvotyyppi täyttää erityisdirektiivien tekniset vaatimukset ja vastaa valmistajan toimittamia liitteessä I määrätyn kattavan luettelon mukaisia tietoja;
b) erillinen tekninen yksikkö tai osa täyttää vastaa erityisdirektiivin tekniset vaatimukset ja vastaa valmistajan toimittamia liitteessä I määrätyn kattavan luettelon mukaisia tietoja.
2 Ennen tyyppihyväksynnän tai osan tyyppihyväksynnän suorittamista jäsenvaltion toimivaltaiset viranomaiset, jotka suorittavat nämä toimenpiteet, varmistavat kaikin mahdollisin toimin, tarvittaessa yhteistyössä sen jäsenvaltion, jossa valmistus tapahtuu tai tuote on saatettu yhteisöön, toimivaltaisten viranomaisten kanssa, että liitteen VI määräyksiä noudatetaan, jotta uudet valmistetut, markkinoille saatetut, myyntiin tarjotut tai liikkeelle lasketut ajoneuvot olisivat hyväksytyn tyypin mukaisia ja jotta uudet valmistetut, markkinoille saatetut ja myydyt erilliset tekniset yksiköt tai osat olisivat osana tyyppihyväksytyn tyypin mukaisia.
3 Edellä 2 kohdassa tarkoitettujen toimivaltaisten viranomaisten on varmistettava, tarvittaessa yhteistyössä sen jäsenvaltion, jossa valmistus tapahtuu tai tuote on saatettu yhteisöön, toimivaltaisten viranomaisten kanssa, että liitteen VI määräyksiä edelleen noudatetaan.
4 Jos tyyppihyväksyntähakemukseen on liitetty yhden tai useamman jäsenvaltion antama yksi tai useampi osan tyyppihyväksyntätodistus, tyyppihyväksynnän suorittavan jäsenvaltion on hyväksyttävä ne ja jätettävä suorittamatta osana tyyppihyväksyttyjen osien ja/tai erillisten teknisten yksiköiden osalta 1 kohdan b alakohdassa edellytetyt tarkastukset.
5 Kukin jäsenvaltio vastaa antamistaan osan tyyppihyväksynnöistä. Ajoneuvotyypin tyyppihyväksynnän antavien jäsenvaltioiden toimivaltaisten viranomaisten on tarvittaessa tarkastettava tuotannon vaatimustenmukaisuus yhteistyössä muiden jäsenvaltioiden osan tai erillisen yksikön osan tyyppihyväksyntätodistuksia antaneiden toimivaltaisten viranomaisten kanssa.
5 artikla
1 Jäsenvaltion toimivaltaisen viranomaisen on täytettävä liitteessä III esitetyn tyyppihyväksyntätodistuksen kaikki kohdat kaikista ajoneuvotyypeistä, joiden tyyppihyväksynnän se suorittaa.
2 Jäsenvaltion toimivaltaisen viranomaisen on täytettävä kussakin erityisdirektiivissä esitetyn osan tyyppihyväksyntälomakkeen kaikki kohdat kaikista erillisen teknisen yksikön tai osan tyypeistä, joiden osan tyyppihyväksynnän se suorittaa.
6 artikla
1 Jäsenvaltion toimivaltaisten viranomaisten on lähetettävä kuukauden kuluessa muiden jäsenvaltioiden toimivaltaisille viranomaisille jäljennös jokaisesta hyväksymästään tai epäämästään ajoneuvotyypistä laaditusta hyväksyntätodistuksesta.
2 Kunkin jäsenvaltion toimivaltaisten viranomaisten on sovellettava 1 kohdan säännöksiä jokaisesta osana tyyppihyväksymästään tai epäämästään erillisestä teknisestä yksiköstä tai osasta laadittuun osan tyyppihyväksyntätodistukseen.
7 artikla
1 Valmistajan on laadittava liitteessä IV olevassa A jaksossa esitetyn mallin mukainen vaatimustenmukaisuustodistus jokaisesta hyväksytyn tyypin mukaisesti valmistetusta ajoneuvosta. Jäsenvaltiot voivat kuitenkin ajoneuvon verotusta tai ajoneuvon rekisteröintiasiakirjan laatimista varten pyytää, että vaatimustenmukaisuustodistus sisältää muita kuin liitteessä IV olevassa A jaksossa tarkoitettuja yksityiskohtia, jos yksityiskohdat on nimenomaisesti sisällytetty ilmoituslomakkeeseen.
2 Valmistajan on laadittava liitteessä IV olevassa B jaksossa esitetyn mallin mukainen vaatimustenmukaisuustodistus jokaisesta muusta kuin alkuperäisestä erillisestä teknisestä yksiköstä tai osasta, joka on osana tyyppihyväksytyn tyypin mukaisesti valmistettu.
3 Kun osana tyyppihyväksyttävä erillinen tekninen yksikkö tai osa täyttää tehtävänsä tai sen tietty ominaisuus ilmenee ainoastaan yhdessä ajoneuvon muiden osien kanssa, ja tästä syystä yhden tai useamman vaatimuksen noudattaminen voidaan tarkastaa ainoastaan, kun kyseinen hyväksyttävä erillinen tekninen yksikkö tai osa toimii yhdessä ajoneuvon muiden, jäljiteltyjen tai todellisten, osien kanssa, kyseistä erillistä teknistä yksikköä tai osaa koskevan tyyppihyväksynnän soveltamisalaa on vastaavasti rajoitettava. Erillistä teknistä yksikköä tai osaa koskevassa osan tyyppihyväksyntätodistuksessa mainitaan siten mahdolliset käytön rajoitukset ja asennusohjeet. Ajoneuvoa tyyppihyväksyttäessä rajoitusten ja vaatimusten noudattaminen tarkastetaan.
4 Erillistä teknistä yksikköä tai osaa koskevan 4 artiklan mukaisesti annetun osan tyyppihyväksynnän haltija on velvollinen kiinnittämään jokaiseen osana tyyppihyväksytyn tyypin mukaisesti valmistettuun yksikköön tai osaan, valmistajan tavaramerkin tai kaupallisen merkin, osoituksen tyypistä ja, jos erityisdirektiivissä niin edellytetään, 8 artiklassa tarkoitetun tyyppihyväksyntämerkin, sanotun kuitenkaan rajoittamatta 2 kohdan soveltamista. Jälkimmäisessä tapauksessa 2 kohdassa säädettyä todistusta ei tarvitse laatia.
5 Kun osan tyyppihyväksyntätodistus sisältää 3 kohdan mukaisesti käytön rajoituksia, haltijan on tarvittaessa toimitettava yksityiskohtaiset tiedot kyseisistä rajoituksista ja mahdolliset asennusohjeet jokaisen valmistetun erillisen teknisen yksikön tai osan mukana.
6 Erillistä teknistä yksikköä tai muuta kuin alkuperäisosaa koskevan yhdelle tai useammalle ajoneuvotyypille annetun tyyppihyväksyntätodistuksen haltijan on kunkin sellaisen yksikön mukana toimitettava yksityiskohtaiset tiedot, joiden avulla ajoneuvot voidaan määrittää.
8 artikla
1 Tyyppihyväksytyn tyypin mukaisesti valmistetussa ajoneuvossa on oltava kiinnitettynä tyyppihyväksyntämerkki, joka koostuu:
- tyyppihyväksyntänumerosta,
- pienestä 'e`-kirjaimesta, jota seuraa tyyppihyväksynnän suorittaneen jäsenvaltion tunnusnumero tai -kirjaimet,
- ajoneuvon tunnistuskoodista, joka koostuu numeroista tai kirjaimista.
2 Osana tyyppihyväksytyn tyypin mukaisesti valmistetussa erillisessä teknisessä yksikössä tai osassa on tarvittaessa oltava, jos sitä koskevassa erityisdirektiivissä niin säädetään, liitteessä V tarkoitettujen vaatimusten mukainen osan tyyppihyväksyntämerkki.
Osan tyyppihyväksyntämerkin sisältämiä tietoja voidaan kuitenkin täydentää lisätiedoilla, joilla kyseisen erillisen teknisen yksikön tai osan eräät erityisominaisuudet voidaan tunnistaa; lisätiedot määritellään tarvittaessa erityisdirektiiveissä kyseisten erillisten teknisten yksiköiden tai osien osalta.
9 artikla
1 Valmistaja vastaa kunkin ajoneuvon tai kunkin erillisen teknisen yksikön tai osan valmistamisesta tyyppihyväksytyn tai osana tyyppihyväksytyn tyypin mukaisesti. Tyyppihyväksynnän tai osan tyyppihyväksynnän haltijan on ilmoitettava tuotannon lopullisesta päättymisestä tai ilmoituslomakkeen tietojen muutoksista tyyppihyväksynnän tai osan tyyppihyväksynnän antaneen jäsenvaltion toimivaltaisille viranomaisille.
2 Jos 1 kohdassa tarkoitetun jäsenvaltion toimivaltaiset viranomaiset katsovat, että tämäntyyppinen muutos ei aiheuta muutosta olemassa olevaan tyyppihyväksyntätodistukseen tai osan tyyppihyväksyntätodistukseen tai uuden todistuksen laatimiseen, ne ilmoittavat siitä valmistajalle.
3 Jos 1 kohdassa tarkoitetun jäsenvaltion toimivaltaiset viranomaiset toteavat, että ilmoituslomakkeessa annettujen tietojen muutos antaa perusteen uusille tarkastuksille tai testeille, ne ilmoittavat siitä valmistajalle ja suorittavat testit. Jos tarkastukset tai testit aiheuttavat muutoksia olemassa olevaan tyyppihyväksyntätodistukseen tai osan tyyppihyväksyntätodistukseen tai uuden todistuksen laatimiseen viranomaiset lähettävät päivitetyt asiakirjat muiden jäsenvaltioiden toimivaltaisille viranomaisille viimeistään kuukauden kuluessa niiden laatimispäivästä.
4 Kun tyyppihyväksyntätodistuksen tai osan tyyppihyväksyntätodistuksen voimassaolo lakkaa, silloin kun tyyppihyväksytyn ajoneuvotyypin tai osana tyyppihyväksytyn erillisen teknisen yksikön tai osan tuotanto supistuu tai lopullisesti päättyy, tyyppihyväksynnän tai osan tyyppihyväksynnän suorittaneen jäsenvaltion toimivaltaisten viranomaisten on ilmoitettava siitä yhden kuukauden kuluessa muiden jäsenvaltioiden toimivaltaisille viranomaisille.
10 artikla
1 Jos tyyppihyväksynnän tai osan tyyppihyväksynnän antanut jäsenvaltio toteaa, että ajoneuvot, erilliset tekniset yksiköt tai osat eivät ole tyyppihyväksytyn tai osana tyyppihyväksytyn tyypin mukaisia, on sen toteutettava aiheelliset toimenpiteet sen varmistamiseksi, että tyyppihyväksytyn tai osana tyyppihyväksytyn tuotteen valmistus saadaan jälleen vaatimustenmukaiseksi. Kyseisen jäsenvaltion toimivaltaisten viranomaisten on ilmoitettava muiden jäsenvaltioiden toimivaltaisille viranomaisille toteutetuista toimenpiteistä, jotka voivat tarvittaessa johtaa tyyppihyväksynnän tai osan tyyppihyväksynnän peruuttamiseen.
2 Jos jäsenvaltio toteaa, että ajoneuvot, erilliset tekniset yksiköt tai osat eivät ole tyyppihyväksytyn tai osana tyyppihyväksytyn tyypin mukaisia, se voi pyytää tyyppihyväksynnän tai osan tyyppihyväksynnän suorittanutta jäsenvaltiota tarkistamaan todetut eroavuudet. Tyyppihyväksynnän tai osan tyyppihyväksynnän suorittaneen jäsenvaltion on suoritettava aiheellinen tarkastus kuuden kuukauden kuluessa pyynnön vastaanottopäivästä. Jos vaatimustenmukaisuuden laiminlyönti todetaan, tyyppihyväksynnän tai osan tyyppihyväksynnän suorittaneen jäsenvaltion on toteutettava 1 kohdan mukaiset toimenpiteet.
3 Jäsenvaltioiden toimivaltaisten viranomaisten on ilmoitettava kuukauden kuluessa toisilleen tyyppihyväksynnän tai osan tyyppihyväksynnän peruuttamisesta ja toimenpiteen perusteista.
4 Jos tyyppihyväksynnän tai osan tyyppihyväksynnän antanut jäsenvaltio kiistää vaatimustenmukaisuuden laiminlyönnin, kyseisten jäsenvaltioiden on pyrittävä ratkaisemaan erimielisyys. Tästä on ilmoitettava komissiolle. Se järjestää tarvittaessa asianmukaiset neuvottelut asian ratkaisemiseksi.
11 artikla
Neuvosto voi komission ehdotuksesta määräenemmistöllä vahvistaa, että tämän direktiivin ja erityisdirektiivien edellytykset tai säännökset ajoneuvojen, erillisten teknisten yksiköiden ja osien tyyppihyväksynnästä vastaavat kansainvälisiä tai kolmansien maiden kanssa tehtyjä menettelyjä, jotka on toteutettu yhteisön ja kolmansien maiden välisinä kahden- tai monenvälisinä sopimuksina.
12 artikla
Jos jäsenvaltio toteaa, että ajoneuvot, erilliset tekniset yksiköt tai osat aiheuttavat vaaraa liikenneturvallisuudelle, vaikka ne ovat tyyppihyväksytyn tai osana tyyppihyväksytyn tyypin mukaisia, kyseinen jäsenvaltio voi enintään kuuden kuukauden ajan kieltää niiden myynnin, liikkeelle laskemisen tai käytön alueellaan. Sen on viipymättä ilmoitettava asiasta muille jäsenvaltioille ja komissiolle ja perusteltava päätöksensä.
13 artikla
Kaikkien tämän direktiivin täytäntöönpanemiseksi annettujen säännösten nojalla tehdyt päätökset tyyppihyväksynnän tai osan tyyppihyväksynnän epäämisestä tai peruuttamisesta taikka ajoneuvon, erillisen teknisen yksikön tai osan myynnin tai käytön kieltämisestä, on perusteltava täsmällisesti. Päätöksestä on ilmoitettava asianosaiselle, jolle on samanaikaisesti annettava tieto jäsenvaltion voimassa olevan lainsäädännön mukaan hänen käytettävissään olevista muutoksenhakukeinoista ja määräajoista muutoksenhaulle.
14 artikla
1 Jäsenvaltioiden on ilmoitettava komissiolle ja muille jäsenvaltioille viimeistään 18 artiklassa säädettyyn päivämäärään mennessä seuraavien toimielinten nimet ja osoitteet:
a) hyväksyntäviranomaiset ja tarvittaessa niiden vastuualueet,
ja
b) hyväksymänsä tutkimuslaitokset, joista ilmoitetaan mihin testausmenettelyihin kukin näistä laitoksista on hyväksytty. Ilmoitettujen laitosten on täytettävä testauslaboratorioiden toimintaa koskevat yhdenmukaistetut standardit (EN 45001) seuraavin edellytyksin:
i) valmistajaa ei voida hyväksyä toimimaan tutkimuslaitoksena, ellei erityisdirektiivissä nimenomaan niin säädetä;
ii) tässä direktiivissä ei pidetä poikkeuksellisena, jos tutkimuslaitos käyttää ulkopuolisista lähteistä saamiaan laitteita, jos hyväksyntäviranomaisten kanssa niin sovitaan.
2 Ilmoitetun laitoksen oletetaan olevan yhdenmukaistetun standardin mukainen, mutta tarvittaessa komissio voi pyytää jäsenvaltioita toimittamaan siitä asianmukaiset todisteet.
Kolmannen maan laitoksia ei voida ilmoittaa hyväksytyiksi laitoksiksi muutoin kuin yhteisön ja kolmannen maan kahden- tai monenvälisen sopimuksen rajoissa.
III LUKU Vapaan liikkuvuuden ja siirtymäsäännöksien edellytykset
15 artikla
1 Jäsenvaltiot eivät saa kieltää tämän direktiivin mukaisten uusien ajoneuvojen markkinoille saattamista, myyntiä, liikkeelle laskemista tai käyttöä. Ainoastaan tämän direktiivin mukaisia ajoneuvoja saa toimittaa rekisteröitäväksi ensimmäisen kerran.
2 Jäsenvaltiot eivät saa kieltää tämän direktiivin mukaisten uusien erillisten teknisten yksiköiden tai osien markkinoille saattamista, myyntiä tai käyttöä. Ainoastaan tämän direktiivin mukaisia erillisiä teknisiä yksiköitä tai osia saa saattaa markkinoille ja myydä ensimmäistä kertaa käytettäviksi jäsenvaltioissa.
3 Edellä 1 artiklan 3 kohdan ensimmäisen alakohdan b alakohdassa tarkoitettuihin ajoneuvoihin sovellettavat erityisvaatimukset määritellään 16 artiklassa säädettyä menettelyä noudattaen.
Tänä aikana jäsenvaltiot voivat pitää voimassa tähän ajoneuvotyyppiin sovellettavan kansallisen lainsäädäntönsä.
4 Poiketen siitä, mitä 1 ja 2 kohdassa säädetään:
a) jäsenvaltiot, joilla on mopojen osalta erityisiä kansallisia vaatimuksia, jotka koskevat polkimia ja/tai voimansiirtojärjestelmää ja massan raja-arvoja, voivat kuitenkin jatkaa näiden vaatimusten soveltamista enintään kolmen vuoden ajan tämän direktiivin täytäntöönpanosta;
b) jäsenvaltiot voivat myöntää vapautuksen erityisdirektiivien yhdestä tai useammasta vaatimuksesta ajoneuvoille, erillisille teknisille yksiköille ja osille, jotka on tarkoitettu:
- valmistettaviksi pienissä, enintään 200 yksikköä vuodessa käsittävissä ajoneuvotyyppien, osien tai erillisten teknisten yksiköiden sarjoissa,
- tai käytettäviksi asevoimissa, järjestyksen ylläpidossa, väestönsuojelupalveluissa tai julkisissa töissä.
Muille jäsenvaltioille on ilmoitettava näistä vapautuksista yhden kuukauden kuluessa niiden myöntämisestä;
c) ennen tämän direktiivin tai vastaavat kansalliset hyväksynnät korvaavien erityisdirektiivien täytäntöönpanoa annetut kansalliset hyväksynnät pysyvät voimassa hyväksynnän antaneessa jäsenvaltiossa enintään neljän vuoden ajan siitä päivästä, jona kansallinen lainsäädäntö korvataan tällä direktiivillä tai vastaavilla erityisdirektiiveillä.
Sama neljän vuoden aika laajennetaan koskemaan myös kansallisten määräysten mukaisia ajoneuvojen, osien tai erillisten teknisten yksiköiden tyyppejä ennen tämän direktiivin tai erityisdirektiivien täytäntöönpanoa niissä jäsenvaltioissa, joissa sovelletaan muita oikeusjärjestelmiä kuin tyyppihyväksyntää tai osan tyyppihyväksyntää.
Kyseisessä vapautuksessa tarkoitetut ajoneuvot voidaan saattaa markkinoille, myydä tai laskea liikkeelle tänä aikana ilman, että niiden käytölle asetetaan määräaika.
Näiden ajoneuvojen erillisten teknisten yksiköiden ja osien markkinoille saattamisella, myynnillä ja käytöllä ei ole määräaikaa.
5 Tämä direktiivi ei vaikuta jäsenvaltion oikeuteen asettaa - perustamissopimuksen mukaisesti - vaatimuksia, joita ne pitävät tarpeellisina käyttäjien turvallisuuden varmistamiseksi heidän käyttäessään kyseisiä ajoneuvoja, jos tämä ei aiheuta muutoksia ajoneuvoihin.
IV LUKU Menettely mukauttamiseksi tekniikan kehitykseen
16 artikla
Tarvittavat muutokset mukauttamiseksi tekniikan kehitykseen:
- liitteet I VI,
- liitteessä I tarkoitettujen erityisdirektiivien säännökset, joihin kussakin direktiivissä erityisesti viitataan,
annetaan direktiivin 70/156/ETY(4) 13 artiklassa säädettyä menettelyä noudattaen.
17 artikla
Viimeistään kaksi vuotta 18 artiklassa säädetyn päivämäärän jälkeen komissio antaa kertomuksen Euroopan parlamentille, neuvostolle ja talous- ja sosiaalikomitealle tämän direktiivin soveltamisesta.
Asianmukaisten neuvottelujen jälkeen komissio toimittaa päätelmänsä tähän direktiiviin mahdollisesti tehtävistä muutoksista tarvittaessa muutosehdotuksineen.
V LUKU Loppusäännökset
18 artikla
Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivään tammikuuta 1994 mennessä. Niiden on ilmoitettava tästä komissiolle viipymättä.
Näissä jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään.
19 artikla
Tämä direktiivi on osoitettu kaikille jäsenvaltioille.
Tehty Luxemburgissa 30 päivänä kesäkuuta 1992.

Labels: 7
3
8